

REPUBLIKA HRVATSKA

SPLITSKO-DALMATINSKA ŽUPANIJA

GRAD OMIŠ

**Gradsko vijeće**

KLASA: 021-05/21-01/05

URBROJ: 2181-7-03/5-24-34

Omiš, 19. prosinca 2024.g.

**Z A P I S N I K**

o radu 34. sjednice Gradskog vijeća Grada Omiša

održane 19.prosinca 2024. godine u Omišu, Trg K. Tomislava 6 – Hotel Plaža

Započeto u 18.00 sati.

Vrši se tonski zapis tijeka sjednice.

Zapisnik se sačinjava na temelju tonskog zapisa.

Voditeljica zapisnika: Ružica Jerčić

NAZOČNI ČLANOVI VIJEĆA:

1. Zvonko Močić, dr. med.
2. Simona Jurjević, dipl.uč.
3. Nikola Tijardović, bacc.fizio.
4. Marijana Medić
5. Ivana Vulić Ivanac, mag.oec.
6. Martin Bašić, dipl. komunikolog
7. Tihana Barišić Marunčić dr.med.
8. Tomislav Bartulović
9. Denis Dujmović, ing.
10. Dr.sc. Dino Belošević
11. Zdravka Šodan

NENAZOČNI ČLANOVI VIJEĆA:

1. Ivan Medić dipl.ing. (najavio izostanak)
2. Josip Banović, dr.med.
3. Petar Bulić, dipl.iur.
4. Roko Guzić (najavio izostanak)

OSTALI NAZOČNI:

1. Ivo Tomasović, dipl.oec., gradonačelnik
2. Žarko Kovačić, dipl.ing.agr. zamjenik gradonačelnika
3. Lidija Pavković, dipl.iur., pročelnica Ureda gradonačelnika
4. Đeki Stanić, dipl.iur, pročelnik UO za gospodarstvo i društvene djelatnosti
5. Stipe Žuljević-Mikas, dipl.ing., pročelnik komunalnog odjela
6. Mate Sovulj, dipl.ing., upravitelj vlastitog pogona
7. Leonardo Ljubičić, dipl.ing. , direktor Peovica d.o.o. Omiš

Neki vijećnici su tijekom sjednice napuštali prostoriju i vraćali se. Predsjedavatelj je kontinuirano skrbio o potrebnom kvorumu za nesmetano održavanje sjednice.

Predsjedavatelj je predložio dnevni red kao u dostavljenim materijalima te je nakon glasovanja utvrđeno da je jednoglasno sa 11 glasova ZA usvojen slijedeći

### **d n e v n i r e d**

1. Usvajanje zapisnika o radu 33. sjednice Gradskog vijeća Grada Omiša
2. Vijećnički upiti
3. Prijedlog Izmjena i dopuna Proračuna Grada Omiša za 2024. godinu
4. Prijedlog Odluke o izmjeni Odluke o izvršenju Proračuna Grada Omiša za 2024. godinu
5. Prijedlog III. Izmjena i dopuna Programa održavanja komunalne infrastrukture Grada Omiša za 2024.godinu
6. Prijedlog III. Izmjena i dopuna Programa građenja komunalne infrastrukture Grada Omiša za 2024.
7. Prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu
8. Prijedlog Odluke o izmjeni i dopuni Odluke o nerazvrstanim cestama Grada Omiša
9. Prijedlog Odluke o odabiru najpovoljnije ponude pristigle na javni natječaj za prikupljanje pisanih ponuda za davanje u zakup dijela turističkog lokaliteta Brzet
10. Prijedlog Odluke o privremenoj zabrani izvođenja građevinskih radova na području Grada Omiša za 2025. godinu
11. Prijedlog Zaključka o sklapanju Aneksa br. 8,. Ugovora o načinu i uvjetima sufinanciranja programa Dječjeg vrtića „Čarobni pianino“ Split OJ Omiš
12. Prijedlog Odluke o izmjenama i dopunama Odluke o koeficijentima za obračun plaće službenika i namještenika
13. Prijedlog Odluke o provođenju usklađenja na bilančnim stavkama
14. Prijedlog Odluke o davanju suglasnosti za sklapanje Ugovora o uređenju međusobnih odnosa i osnivanja prava služnosti

**Ad 1/**

USVAJANJE ZAPISNIKA O RADU 33. SJEDNICE GRADSKOG VIJEĆA GRADA OMIŠA

Na tekst nacrta zapisnika o radu 33. sjednice Gradskog vijeća Grada Omiša nije bilo primjedbi.

Predsjedavatelj je tekst zapisnika dao na glasovanje potom je utvrđeno da je jednoglasno sa 10 glasova ZA usvojen zapisnik o radu 33. sjednice Gradskog vijeća Grada Omiša.

**Ad 2/**

VIJEĆNIČKI UPITI

**Tihana Barišić Marunčić** – upit dolazi od udruge malih iznajmljivača Mimice i mjesnog odbora Mimice . Radi se o stavljanju nogostupa u mjestu Mimice na zahtjev jedne osobe koja cijelom mjestu (po riječima MO) radi veliku štetu i nered. MO kaže da je Grad Omiš odlučio postaviti nogostup za kojega smatraju da nije primjeren i da bi to bilo bespotrebno trošenje sredstava jer da bi bilo bolje da se tim sredstvima uredi riva (šetnica) odnosno betoniraju postojeće „rupe“ i teren izravna.

Mjesni odbor navodi razloge zbog kojih taj planirani nogostup ne bi bio dobar:

- isti bi dolazio da samih ulaznih vrata kuća koje se nalaze na rivi i zahtijevao bi rušenje zidića koji služe kao obrana od juga i ulaska mora u kuće,

- u tom dijelu nogostup, u svrhu sigurnosti pješaka nije potreban jer se tu automobili kreću vrlo malom brzinom, odnosno brzina je ograničena na 5 km/h.

Konačnim rješenjem smatraju šetnicu koja bi se dobila gradnjom luke u Mimicama.

Jutros je bila na licu mjesta i vidljivo je da se neće moći otvoriti škure od prozora tih kuća a de se ne udari u prolaznika koji će prolaziti tim nogostupom.

Također kada je jugo i more udara u kuće, zidić sprječava da more ne uđe u kuću.

Misli da je potrebno poštovati volju svih, odnosno velike većine koja taj nogostup ne želi.

Stipe Žuljević Mikas – radi se o č.z. koja je od fasade objekata sve do mora i koje je evidentirana kao nerazvrstana cesta Grada Omiša. Trenutno se radi samo o uklanjanju svih predmeta i izgrađenih objekata sa te nerazvrstane ceste kako bi se pješaci i vozila mogli neometano kretati. Upravo te razne stvari koje su postavljene na cestu (betonski pitari u vidu nekih prepreka, betonski stolovi i sl.) smanjuju profil nerazvrstane ceste i onemogućavaju normalan prolaz pješaka. Nije točno da se to radi na prijedlog jedne osobe, policija je tamo često izlazila na uviđaje i svaki puta bi utvrdila da neki predmeti smetaju odnosno ometaju normalan prolazak pješaka i vozila.

Sada smo naložili uklanjanje svih predmeta sa te nerazvrstane ceste i u planu je da uz same objekte bude nogostup iscrtan i izgrađen a da cesta bude udaljena od fasade.

Gradonačelnik – nitko nije ni rekao da će se raditi pločnik, nogostup.. Ljudi su ispred svojih vrata napravili podeste, policija je na poziv mještana više puta izlazila na teren i mi smo dobili poziv od policije da postupimo na način da klonimo prepreke koje se tamo sada nalaze.

Istina je i to da su mještani na tu nerazvrstanu cestu postavljali i svoje stolove, stolice, kaiće, ogradili dio površine, u biti uzurpirali javnu površinu (nerazvrstanu cestu) što naravno nije dopušteno. Tako se to radilo godinama i sada se pojavio netko tko to prijavljuje, mi moramo reagirati, komunalno redarstvo je svima uputilo dopis da svi uklone svoje stvari sa javne površine zbog uređenja tog dijela. Mislili samo urediti i parking no prema pravilima struke za to nema mogućnosti jer nema dovoljno širine.Popravke mora i treba raditi Lučka uprava.

**Tihana Barišić Marunčić** – mjesni odbor je 13.9.2024. donio odluku da se stanje na rivi ne mijenja dok ne počme provedba plana za mimičku luku te predlažu da se poprave oštećenja u ul. Prilaz moru, iscrtavanje linije ceste, betoniranje pločnika i prema čl.19. Odluke o komunalnom redu izdati dozvolu za postavljanje žardinjera za cvijeće (onima koji bi to zatražili) na podestima ispred poslovnih objekata (apartmana).

Stipe Žuljević Mikas – mišljenja je da to ne treba dati, na javnoj površini tamo nitko ne bi trebao imati žardinjere. Plan je ukloniti sve predmete i prepreke sa te nerazvrstane ceste , iscrtati jedan dio uz same fasade objekata kao dio gdje ne mogu prolaziti auti, kao i južni dio te čestice. Niti jedan zidić koji je napravljen ispred tih kuća nije zatvoren sa svih strana da bi priječio ulaz mora u kuće tako da oni i nemaju tu svrhu.

Gradonačelnik – puno puta je bio na sastanku sa ravnateljem Lučke uprave vezano za luku Mimice da ti radovi konačno krenu. Prije mjesec dana su rađena geomehanička istraživanja (bušotine) i sada bi se trebao raditi glavni projekt. Prema riječima ravnatelja Lučke uprave iza sezone 2025. izvjesno je da bi mogli započeti radovi i tim projektom bi se riješilo i pitanje parking mjesta i sva druga pitanja.

**Dino Belošević** – pohvaljuje ovogodišnji Advent kojega je organizirao Grad Omiš, od uređenja grada do programa.

U ožujku je uputio zahtjev za ugradnju otvora (prozora) na dvorani Ribnjak i rečeno je da će to biti napravljeno u roku od mjesec dana. Prošlo je 9 mjeseci ništa nije učinjeno, nije mu jasno kako je to moguće? Često primjećuje da se na ovom Gradskom vijeću kažu i dogovore neke stvari koje se na kraju ne ispoštuju i to ga jako smeta, a naročito na ovim razinama.

Ne može shvatiti da gradske institucije nemaju načina, poluge, ugovore sa rokovima izvršenja i sl.

Mate Sovulj – procedura je bila takva da smo najprije išli kod arhitektice da ona da suglasnost za izvođenje tih radova na dvorani i ona je pristala ne neke izmjene. Iza toga proveli smo postupak jednostavne nabave i izabran je izvođač radova (jedini ponuđač).

U više navrata smo kontaktirali s njih, od toga da će nabaviti profile u Italiji, da će to biti brzo napravljeno, no do danas nije. Ne zna u čemu je problem, s naše strane je sve napravljeno (nabava, narudžbenica), ponovno će ga kontaktirati, požuriti…. Nastojati će da to bude riješeno sada preko praznika kada su aktivnosti u gradskoj dvorani manjeg intenziteta.

Gradonačelnik – izvođaču treba dati neki primjereni rok i ako to ne ispoštuje trebamo tražiti drugog izvođača radova.

**Zdravka Šodan** – kada će se sastati Odbor za komunalna pitanja vezano za elaborat za Borak?

Stipe Žuljević Mikas - elaborat je napravljen i došao je kod nas, no zatražili smo još dopunu geodetskog snimka (snimanje nekih lomnih točaka), te se to očekuje odmah iza nove godine.

Misli da će za slijedeće vijeće biti spremna odluka o proglašenju nerazvrstane ceste (nakon sastanka Odbora).

**Denis Dujmović –** budući da u prostornom planu postoji gospodarska zona Kostanje, a primjerice u Seocima ima poduzetnika, obrtnika koji imaju potrebu za prostorom, pa ga zanima u kojoj fazi je gospodarska zona Kostanje (tu bi možda bilo prostora i za reciklažno dvorište, betonaru, asfaltnu bazu i sl.)?  
  
Gradonačelnik – zemljište u gospodarskim zonama je u vlasništvu RH i trenutno aktivno radimo na rješavanju zemljišta u zoni Gata, napravili smo sve potrebne predradnje i čekamo darovanje tog zemljišta od strane RH. No moramo uskladiti obaveze i potraživanja Grada Omiša i RH jer je i to preduvjet za darovanje zemljišta. Ministarstvo državne imovine ima na tisuće neriješenih predmeta i jednostavno to sve ide presporo.

Sada dio toga posla (vrijednost zemljišta do 6 milijuna eura) rješava Županija pa se nadamo da će ići brže.

Gospodarska zona Kostanje ima 156 ha, a Gata oko 20-ak ha. Država neće dati svoje zemljište za obje zone, nego najprije za ovu koja je manja i tek onda kada bi se ona popunila onda bi davala dalje.

**Ad 3/**

PRIJEDLOG IZMJENA I DOPUNA PRORAČUNA GRADA OMIŠA ZA 2024. GODINU

Gradonačelnik je dostavio Prijedlog Izmjena i dopuna Proračuna Grada Omiša za 2024. godinu te predložio Gradskom vijeću njihovo donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun izvijestila je u ovom predmetu.

U otvorenoj raspravi sudjelovali su:

**Dino Belošević** – kapitalni projekt sportski centar Punta – prošli put je rečeno da će se ovih 7.000 € povećati na 40.000€ ?

Gradonačelnik – je povećano je to u proračunu, sada smo na rebalansu za 2024.g.

Nakon zaključenja rasprave predsjedavatelj je prijedlog dao na glasovanje potom je utvrđeno da je su sa 10 glasova ZA i 1 glasom SUZDRŽAN glasova donijete

**I Z M J E N E I D O P U N E**

**Proračuna Grada Omiša za 2024.**

sa tekstom kao u prilogu ovog zapisnika oznake KLASA:400-01/24-01/14, URBROJ:2181-7-03-01-1-24-1.

**Ad 4/**

PRIJEDLOG ODLUKE O IZMJENI ODLUKE

O IZVRŠENJU PRORAČUNA GRADA OMIŠA ZA 2024.G.

Gradonačelnik je dostavio Prijedlog Odluke o Izmjeni Odluke o izvršenju Proračuna Grada Omiša za 2024. godinu te predložio Gradskom vijeću njihovo donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odjeka za proračun izvijestila je u ovom predmetu.

U otvorenoj raspravi nitko nije sudjelovao

Nakon zaključenja rasprave predsjedavatelj je prijedlog dao na glasovanje potom je utvrđeno da je je sa 10 glasova ZA i 1 glasom SUZDRŽAN donijeta

**O D L U K A**

**o izmjeni Odluke o izvršenju Proračuna Grada Omiša za 2024. godinu**

sa tekstom kao u prilogu ovog zapisnika oznake KLASA: 400-01/24-01/13, URBROJ: 2181-7-03-01-1-24-1.

**Ad 5/**

PRIJEDLOG III IZMJENA I DOPUNA

PROGRAMA ODRŽAVANJA KOMUNALNE INFRASTRUKTURE GRADA OMIŠA ZA 2024. GODINU

Gradonačelnik je dostavio Prijedlog III izmjena i dopuna programa održavanje komunalne infrastrukture Grada Omiša za 2024. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Denis Dujmović** – MO Punta Stari Grad je u sklopu javnih potreba izrazio neke svoje želje za 2024.g. a to je autobusna nadstrešnica i dodatna rampa na Poljičkom trgu (oko maslina), je li taj zahtjev realan, održiv, hoće li se moći realizirati?

Gradonačelnik – radi se o nogostupu pa ne vidi da bi tu postojala mogućnost za rampu ni za autobusno stajalište. Ranije se autobus za Kučiće čekao kod tunela sv. Nikole pa treba izvidjeti ima li tu mogućnosti.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 9 glasova ZA i 2 glasa SUZDRŽAN donijete

**III IZMJENE I DOPUNE**

**Programa održavanja komunalne infrastrukture Grada Omiša za 2024. godinu**

sa tekstom kao u prilogu ovog zapisnika oznake KLASA:363-01/23-01/553, URBROJ:2181-7-05/1-23-8.

**Ad 6/**

PRIJEDLOG III IZMJENA I DOPUNA

PROGRAMA GRAĐENJA KOMUNALNE INFRASTRUKTURE GRADA OMIŠA ZA 2024. GODINU

Gradonačelnik je dostavio Prijedlog III izmjena i dopuna programa građenja komunalne infrastrukture Grada Omiša za 2024. godinu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da su sa 9 glasova ZA, 1 glasom PROTIV i 1 glasom SUZDRŽAN donijete

**III IZMJENE I DPONUNE**

**Programa građenja komunalne infrastrukture Grada Omiša za 2024.g.**

sa tekstom kao u prilogu ovog zapisnika oznake KLASA:363-01/23-01/552, URBROJ: 2181-7-05/1-23-8.

**Ad 7/**

PRIJEDLOG ODLUKE O IZMJENI I DOPUNI ODLUKE

O KOMUNALNOJ INFRASTRUKTURI GRADA OMIŠA I NJEZINOM PRAVNOM STATUSU

Gradonačelnik je dostavio Prijedlog Odluke o izmjeni i dopuni Odluke o komunalnoj infrastrukturi Grada Omiša i njezinom pravnom statusu te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o izmjeni i dopuni Odluke o komunalnoj infrastrukturi Grada Omiša**

**i njezinom pravnom statusu**

sa tekstom kao u prilogu ovog zapisnika oznake KLASA:363-01/19-01/506, URBROJ:2181-7-05-02/1-24-13.

**Ad 8/**

PRIJEDLOG ODLUKE

O IZMJENI I DOPUNI ODLUKE O NERAZVRSTANIM CESTAMA GRADA OMIŠA

Gradonačelnik je dostavio Prijedlog Odluke o izmjeni i dopuni Odluke o nerazvrstanim cestama Grada Omiša i njezinom pravnom statusu te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 10 glasova ZA i 1 glasom SUZDRŽAN donijeta

**O D L U K A**

**o izmjeni i dopuni Odluke o nerazvrstanim cestama Grada Omiša**

sa tekstom kao u prilogu ovog zapisnika oznake KLASA:340-01/15-01/17, URBROJ:2181-7-05-02/4-24-85.

**Ad 9/**

PRIJEDLOG ODLUKE

O ODABIRU NAJPOVOLJNIJE PONUDE PRISTIGLE NA JAVNI NATJEČAJ ZA PRIKUPLJANJE

PISANIH PONUDA ZA DAVANJE U ZAKUP DIJELA TURISTIČKOG LOKALITETA BRZET

Gradonačelnik je dostavio prijedlog Odluke o odabiru najpovoljnije ponude pristigle na javni natječaj za prikupljanje pisanih ponuda za davanje u zakup dijela turističkog lokaliteta Brzet, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o odabiru najpovoljnije ponude pristigle na javni natječaj**

**za prikupljanje pisanih ponuda za davanje u zakup dijela turističkog lokaliteta Brzet**

sa tekstom kao u prilogu ovog zapisnika oznake KLASA:372-01/24-01/16, URBROJ:2181-7-02-24-9.

**Ad 10/**

PRIJEDLOG ODLUKE O PRIVREMENOJ ZABRANI

IZVOĐENJA GRAĐEVINSKIH RADOVA NA PODRUČJU GRADA OMIŠA ZA 2025.GODINU

Gradonačelnik je dostavio prijedlog Odluke o privremenoj zabrani izvođenja građevinskih radova na području Grada Omiša za 2025. godinu, te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Dino Belošević** – podržava ovu odluku no njom se ide na ruku turističkom sektoru što je u redu, ali ti isti vlasnici turističkih objekata se ne pridržavaju komunalnog reda primjerice u starom gradu. Oni krše Odluku o komunalnom redu na način da postavljaju zvučnike na otvoreni prostor (štekate) i zbog toga je razina buke značajno povećana u odnosu na dozvoljenu.

Poruka je da ako građevinske tvrtke ljeti ne mogu raditi, da se djelatnici u turizmu trebaju pridržavati komunalnog i javnog reda i mira da se ljudi koji rade mogu odmoriti.

Ako Grad izdaje dozvole korištenje JPP i ako se tu na direktan način krši ugovor o korištenju (postavljanjem zvučnika u štekate) onda to je naš problem.

**Denis Dujmović –** kroz odgovore na vijećničke upite došao je do saznanja da komunalno redarstvo ne radi od 22 sata do 7 sati tako da Uredbu o uporabi akustičnih uređaja tada nema tko kontrolirati. Policija nema nad time ingerencije, barem u odgovoru tako piše.

**Zvonko Močić** – policija kontrolira prekoračenje razine buke kao i javni red i mir.

Gradonačelnik – puno je puta dobio pitanja zašto u Omišu nema disco kluba, zato što nitko nije zainteresiran to otvoriti. Moramo shvatiti da i mladi ljudi koji žive u Omišu žele negdje izaći. Naša odluka dozvoljava samo vikendom produženi rad kafića. Kada bi to zabranili onda dobivao pitanja gdje će mladi, itako je sve u gradu pretvoreno u restorane.

**Ivana Vulić Ivanac** – policija itekako kontrolira razinu buke, suprug vodi jedini preživjeli kafić u gradu i ovo ljeto je 3 puta pokušao organizirati glazbu u živo, tražio dozvole i suglasnosti … Na svaki taj događaj bi u 23. i 30. došla policija i gasila glazbu, predočavao je dozvole koje su ishođene itd. U redu je držati se javnog reda i mira, ali radi se o 3 događaja tijekom ljeta. Koje je rješenje, staviti ključ u bravu…?

**Tihana Barišić Marunčić** – podržava održavanje glazbe u živo jer je u gradu Omišu bilo puno više zabave prije 20-godina nego sada, a sada je Omiš grad duhova. Jedina dva kafića gdje mladi mogu izaći su Bagulin i Seba i uvijek je za to da se mladima omogući zabava.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A o privremenoj zabrani**

**izvođenja građevinskih radova na području Grada Omiša za 2025. godinu**

sa tekstom kao u prilogu ovog zapisnika oznake KLASA:363-01/24-01/517, URBROJ:2181-7-05-01/1-24-05.

**Ad 11/**

PRIJEDLOG ZAKLJUČKA O SKLAPANJU ANEKSA BR. 8. UGOVORA O NAČINU I UVJETIMA SUFINANCIRANJA PROGRAMA DJEČJEG VRTIĆA „ČAROBNI PIANINO“ SPLIT OJ OMIŠ

Gradonačelnik je dostavio prijedlog Zaključka o sklapanju Aneksa br. 8. ugovora o načinu i uvjetima sufinanciranja programa dječjeg vrtića „Čarobni pianino“ Split OJ Omiš, te predložio Gradskom vijeću njegovo donošenje.

Pisani materijal uz ovu točku dostavljen je svim članovima Vijeća.

Đeki Stanić, pročelnik UO za gospodarstvo i društvene djelatnosti izvijestio je u ovom predmetu.

U otvorenoj raspravi sudjelovali su:

**Simona Jurjević** – svake godine se traži povećanje iznosa sufinanciranja DV Čarobni pianino.

Istraživala je iznos koji sufinancira Grad Omiš je 413 eura za 10-satne jaslice , 325 za 10-satni vrtić. Primjerice Zagreb sufinancira privatne vrtiće od 290- 350 eura, Rijeka oko 230 eura… Smatra da iznos kojega trenutno Grad Omiš sufinancira Dječji vrtić čarobni pianino je dovoljan da bi poslovanje opstalo jer svi znamo kakvi su tamo obroci (dosta se razlikuju od obroka u gradskim vrtićima) tako da cijene jednog i drugog vrtića nisu za uspoređivanje.

Mišljenja je da mi već sufinanciramo s velikim iznosom za razliku od drugih gradova.

Finini podaci za tvrtku Čarobni pianino za 2023. godinu su da im je prihod bio 4,93 milijuna €, a neto dobit 1,11 milijun €, na 5. su mjestu od 1790 subjekata u području obrazovanja po ukupnoj dobiti. Čini se da su ovdje privatni interesi i profit vlasnice daleko veći od interesa djece i mišljenja da ne bismo trebali podržati ovaj prijedlog za povećanje cijene participacije.

**Ivana Vulić Ivanac** – kao majka 3-godinišnjeg djeteta koje pohađa dječji vrtić Čarobni pianio (jaslička grupa od 18 djece) izražava svoje, kao i nezadovoljstvo dosta roditelja. Naime na tu grupu su dvije tete koje se preklapaju sat vremena u danu i to jednostavno nije normalno. Djeca nemaju odgovarajuću skrb (od presvlačenja pelena, obroci nisu zadovoljavajući ) i sada k tome još traže i povećanje cijene. Mame djece su u više navrata ravnateljici slale mailove no ravnateljičin je odgovor ako vam ne paše slobodno ispišite dijete iz vrtića, ima drugih koji su na isti čekanja.

Đeki Stanić – kada se rade usporedbe (Zagreb, Rijeka..)onda je potrebno vidjeti i kolika je cijena za roditelje. Svakako vijećnice su zauzele svoj stav i iznijele argumente no moramo znati da je u tom vrtiću 47 djece. Može nam se dogoditi da u slučaju da ne prihvatimo ovaj prijedlog ravnateljica može ponuditi i otkaz ugovora.

Ova varijanta sa Dječjim vrtićem čarobni pianino je jeftinija za Grad Omiš nego da mi imamo svoje kapacitete. Državni pedagoški standard je propisao i kvalitetu obroka i broj potrebnog osoblja. Ako ima bilo kakvih prigovora od strane roditelja to se može preko pedagoške inspekcije rješavati.

**Zvonko Močić** – mi kao grad moramo voditi računa o tome da naša djeca moraju biti zbrinuta, to je veliki broj djece za koje grad za sada nema mjesta u svojim vrtićima.

Predlaže da ovaj prijedlog prihvatimo ali uz mišljenje Gradskog vijeća da nivo usluge mora biti veći odnosno bolja kvaliteta usluge. Predlaže da nam ravnateljica obrazloži što će djeca više dobiti ukoliko mi povećamo sufinanciranje usluge. Svakako ćemo se sastati s njom i prenijeti zaključke vijeća, da ima dosta pritužbi roditelja i da se na kvaliteti mora poraditi.

**Denis Dujmović** – može li se povući točka dok se ne usuglasite pa na slijedećoj sjednici da raspravljamo o njoj?

**Dino Belošević** – čuli smo već puno argumenata, no želi ukazati i na još jedna, primjerice u prijedlogu stoji **do** 5,5 djelatnika… itd. što znači da to može i značajno manje od toga…

Za to je da ne dopustimo nikome da nas ucjenjuje po bilo koju cijenu.

Gradonačelnik – kada bismo mi imali neki drugi način za zbrinuti djecu koja su sada upisana u DV Čarobni pianino onda bi lakše o ovome odlučivali. No mi za sada nemamo rješenje, uskoro otvaramo vrtić u Srijanima i na Ribnjaku no i dalje ćemo imati neupisane djece.

Tek kada izgradimo centralnu zgradu vrtića onda bismo mogli biti neovisni o privatnim vrtićima.

Nakon zaključenja rasprave predsjedavatelj ovu točku povukao s dnevnoga reda.

**Ad 12/**

PRIJEDLOG ODLUKE O IZMJENAMA I DOPUNAMA ODLUKE

O KOEFICIJENTIMA ZA OBRAČUN PLAĆE SLUŽBENIKA I NAMJEŠTENIKA

Gradonačelnik je dostavio prijedlog Odluke o izmjenama i dopunama Odluke o koeficijentima za obračun plaće službenika i namještenika te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Lidija Pavković, pročelnica ureda gradonačelnika izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o izmjenama i dopunama Odluke o koeficijentima**

**za obračun plaće službenika i namještenika**

sa tekstom kao u prilogu ovog zapisnika oznake KLASA:120-01/24-01/03, URBROJ:2181-7-03/1-24-2.

**Ad 13/**

PRIJEDLOG ODLUKE O PROVOĐENJU USKLAĐENJA NA BILANČNIM STAVKAMA

Gradonačelnik je dostavio prijedlog Odluke o provođenju usklađenja na bilančnim stavkama te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Meri Smailagić, voditeljica odsjeka za proračun izvijestila je u ovom predmetu.

U otvorenoj raspravi nitko nije sudjelovao.

Nakon zaključenja rasprave predsjedavatelj je prijedlog dao na glasovanje potom je utvrđeno da je jednoglasno sa 11 glasova ZA donijeta

**O D L U K A**

**o provođenju usklađenja na bilančnim stavkama**

sa tekstom kao u prilogu ovog zapisnika oznake:400-02/24-01/17, URBROJ:2181-7-03/01/1-24-1.

**Ad 14/**

PRIJEDLOG ODLUKE O DAVANJU SUGLASNOSTI ZA SKLAPANJE UGOVORA O UREĐENJU MEĐUSOBNIH ODNOSA I OSNIVANJA PRAVA SLUŽNOSTI

Gradonačelnik je dostavio prijedlog Odluke o davanju suglasnosti za sklapanje ugovora o uređenju međusobnih odnosa i osnivanja prava služnosti te predložio Gradskom vijeću njezino donošenje.

Pisani materijal uz ovu točku dostavljen je svim članovima Vijeća.

Stipe Žuljević Mikas, pročelnik komunalnog odjela izvijestio je u ovom predmetu.

U otvorenoj raspravi sudjelovali su:

**Zdravka Šodan** – pročelnik kaže da je dobio suglasnost mjesnog odbora no mjesni odbor kaže da se suglasnost nije ni tražila?

Stipe Žuljević Mikas – ova skica koja je u materijalima je dostavljena mjesnom odboru i oni s time upoznati i nešto što je na sastancima prezentirano i usuglašeno.

Gradska čestica se proglašava komunalnom infrastrukturom, a dijelovi privatne čestice (2 suvlasnika, prikazano u grafičkom prikazu) ugovorom se osniva pravo služnosti u korist gradske čestice zemlje.

**Denis Dujmović** – ovako važna odluka a materijali su dostavljeni 5 minuta prije početka sjednice, stoga se nije mogao pripremiti pa će biti suzdržan.

Predstavlja grupu ljudi iza sebe i trebao bi se posavjetovati s njima za ovakve točke dnevnog reda da o njima glasuje.

Gradonačelnik – ljudi iz Stanića su dolazili kod pročelnika i u ured gradonačelnika sa primjedbama da ne mogu doći do mora. Pročelnik je bio na terenu, razgovaralo se s ljudima, usuglasili su se sa predstavnicima mjesnog odbora da se na ovaj način riješi ovaj problem.

Dobilo se ono što se tražilo, prilaz moru i sa istočne i sa zapadne strane preko privatne parcele.

**Simona Jurjević** – dobio se put koji ide granicom privatne parcele i naša čestica je proglašena komunalnom infrastrukturom, smatra da je ovakvo rješenje u redu.

**Zdravka Šodan** – hoće li i gradska parcela ispod biti proglašena komunalnom infrastrukturom?

Stipe Žuljević Mikas – da , to je dio ove Odluke.

Nakon zaključenja rasprave predsjedavatelj je prijedlog dao na glasovanje potom je utvrđeno da je sa 10 glasova ZA i 1 glasom SUZDRŽAN donijeta

**O D L U K A**

**o davanju suglasnosti za sklapanje ugovora o uređenju međusobnih odnosa**

**i osnivanja prava služnosti**

sa tekstom kao u prilogu ovog zapisnika oznake KLASA:340-01/24-01/09, URBROJ:2181-7-05-02/1-24-20.

Završeno u 20.30 sati

VODITELJICA ZAPISNIKA PREDSJEDNIK GRADSKOG VIJEĆA

Ružica Jerčić Zvonko Močić, dr.med.